Supreme (բրենդ)

Supreme (անգլ.՝ բարձրակարգ), ամերիկյան սթրիթսթայլ (անգլ.՝ street-style, անգլ.՝ streetwear) հագուստի բրենդ։ Հիմնադրվել է Նյու Յորքում 1994 թվականի ապրիլին։ Առաջին հերթին բրենդը կողմնորոշված է դեպի սքեյթբորդինգի, հիփ-հոփի և ռոք երաժշտության, ինչպես նաև ընդհանուր երիտասարդական մշակույթը։ Բրենդը արտադրում է հագուստ, աքսեսուարներ և սքեյթբորդներ։ Բրենդի կոշիկները, հագուստը և աքսեսուարները ակտիվորեն վաճառվում են երկրորդային շուկայում։
«Supreme» տեքստով հայտնի պատկերանիշը՝ գրված սպիտակ, շեղատառ ֆուտուրայով, տեղադրված վառ կարմիր ուղղանկյան մեջ, ստեղծվել է Բարբարա Քրյուգերի պրոպոգանդային արվեստի ակնհայտ ազդեցությամբ։


== Պատմություն ==
Բրենդը հիմնվել է Ջեյմս Ջեբբիայի կողմից 1994 թվականի ապրիլին, երբ Supreme-ի առաջին խանութը բացվեց Լաֆայեթ-սթրիթում՝ Մանհեթենի կենտրոնում։ Ջեբբիան ծնվել է ԱՄՆում, բայց իր մանկությունը և պատանեկությունը (մինչև 19 տարեկանը) անց է կացրել Անգլիայում։ Առաջին խանութը յուրահատուկ դիզայն ուներ այն ժամանակվա բուտիկների մեջ։ Ամբողջ հագուստը կախված էր պարագծով, իսկ կենտրոնում մեծ տարածք էր հատկացված յուրահատուկ սքեյթ պարկին. սքեյթերները, չհանելով իրենց պայուսակները, կարող էին հարմարավետ սահել՝ չխանգարելով գնորդներին։ 2004 թվականին Լոս Անջելեսում՝ North Fairfax Ave-ում, բացվեց բրենդի երկրորդ խանութը, որը չափերով մոտ երկու անգամ գերազանցում էր նյու յորքյան բուտիկին և ուներ փակ հաֆփայփ (սպորտային կառույց)։ Հետագայում խանութներ բացվեցին Լոնդոնում (2011 թվականի սեպտեմբեր), Փարիզում (2016 թվականի մարտ), Տոկիոյում (Հարաձյուկու, Դայկանյամա և  Սիբույա), Նագոյայում, Օսակայում և Ֆուկուոկայում։ Նոր առևտրային կետերը իրենց դիզայնում շարունակում էին պահպանել առաջին խանութի փիլիսոփայությունը։ Supreme-ի հիմնական բրենդից բացի, նրա խանութներում վաճառվում են նաև Vans-ի, Nike-ի, Spitfire-ի, Thrasher-ի, ինչպես նաև Girl Distribution Company-ի ապրանքները։
2017 թվականի հոկտեմբերի 5-ին Supreme-ը բացեց իր տասնմեկերորդ խանութը և թվով երկրորդը Նյու Յորքում։ 2017 թվականի հոկտեբերի 6-ին Supreme-ի հիմնադիր Ջեյմս Ջեբբիան հաստատեց, որ լեյբլը վաճառել է ընկերության մեծ մասը (մոտ 50%, որի գումարային համարժեքը հավասար էր 50 միլիոն դոլարի) The Carlyle Group ներդրումային ֆոնդին։


== Համագործակցություն ==
Supreme բրենդը համագործակցել է մի շարք ընկերությունների հետ, որոնց շարքում են Nike/Air Jordan-ը, Vans-ը, Clarks-ը, The North Face-ը, Hanes-ը, Playboy-ը, Levi's-ը, Timberland-ը, Comme des Garçons-ը և Stone Island-ը։ 2017 թվականի հունվարի 18-ին պրեմիում դասի հագուստի բրենդ Louis Vuitton-ը անցկացրեց նորաձևության ցուցադրում, որի ժամանակ ցուցադրեց Supreme-ի հետ միասնական հավաքածուն։ 2017 թվականի հունիսի 30-ին հավաքածուն վաճառող փոփ-ափ խանութներ են բացվել են Սիդնեյում, Սեուլում, Տոկիոյում, Փարիզում, Լոնդոնում, Մայամիում և Լոս Անջելեսում։ Պլանավորվում էր Նյու Յորքում ևս բացել Louis Vuitton փոփ-ափ խանութ, բայց այն չեղարկվեց Մանհեթենի հասարակական երկրորդ խորհրդի կողմից այն բանից հետո, երբ տեղի բնակիչներն իրենց վրդովմունքն արտահայտեցին առ այն, որ «այդպիսի իրադարձությունը անց է կացվելու Bond Street-ում»։ 2017 թվականին The Dapifer նորաձևության մասին լրատվական աղբյուրը հաստատեց տղամարդկանց կապսուլային հավաքածուի ստեղծման վերաբերյալ Lacoste-ի և Supreme-ի համագործակցության մասին լուրերը։
Համագործակցելով Hanes-ի հետ՝ Supreme-ը պարբերաբար թողարկում է վերնաշապիկներ և բռնցքամարտի կիսավարտիքներ, ինչպես նաև աքսեսուարներ սքեյթբորդինգի համար՝ Independent Trucks և Spitfire Wheels սքեյթ-բրենդների հետ համատեղ։
Supreme-ը թողարկել է սքեյթբորդներ, որոնց դիզայնով զբաղվել են Հարմոնի Քորինը, Rammellzee-ն, Ռայան Մաքգիննեսը, KAWS-ը, Լարրի Քլարկը, Ջեֆ Կունսը, Ռիչարդ Պրինսը, Քրիստոֆեր Վուլը, ՆԵյթ Լոումանը, Դեմիեն Հյորսթը և Ջոն Բալդեսսարին։ Բացի այդ, բրենդը համագործակցել է այնպիսի լուսանկարիչների, նկարիչների և դիզայներների հետ, ինչպիսիք են Դեյվիդ Լինչը, Ռոբերտ Քրամբը, Մերիլին Մինտերը, Տակասի Մուրակամին, Դենիել Ջոնսթոնը, Պիտեր Սեվիլը, Futura-ն, Bad Brains-ը, Public Enemy-ն, Հանս Ռուդի Գիգերը, Մարկ Գոնսալեսը, Մաուրից Կոռնելիս Էշերը, Դեշ Սնոուն և Նան Գոլդինը։
2017 թվականին Supreme-ը Մեծ Բրիտանիայի Circlemakers դիզայներական խմբին, որը զբաղվում էր դաշտերի վրա պատկերների ստեղծմամբ, առաջարկեց Կալիֆոռնիայի մի գաղտնի վայրում ստեղծել բրենդի լոգոտիպի տեսքով խոշոր նկար։ Այդ դիզայներական խմբի հիմնադիրը բրիտանացի նկարիչ և դոկումենտալիստ Ջոն Լունդբերգն էր։ Այդ նկարը ցուցադրվել է Supreme-ի կողմից նկարահանված կարճամետրաժ ֆիլմում՝ «Բերքառատ դաշտեր» (անգլ.՝ Crop Fields) վերնագրով։


== Զանգվածային մշակույթի մեջ ==
Ֆեշն լուսանկարիչ Թերի Ռիչարդսոնը ստեղծել է մի քանի ավելի նշանավոր լուսանկարներ, որոնք օգտագործվել են բրենդի դիզայնում։ Դրանց մեջ են Մայքլ Ջորդանի, գորտ Կերմիտի, Three 6 Mafia ռեփ-խմբի, Լու Ռիդի, Լեդի Գագայի, Յանգ Նիլի, ռեփերներ Gucci Mane-ի, Nas-ի, բրիտանացի երաժիշտ և պոետ Մորիսսիի լուսանկարները։ Քեննեթ Կապելլոն հանդես է եկել որպես ամենահաջողված՝ Մայք Թայսոնի, en:The Diplomats-ի, Մայքլ Ջեքսոնի և Raekwon-ի նկարներով վերնաշապիկների դիզայներ։
Հայտնի մարդկանցից Supreme-ի հագուստներով հանրության առջև ներկայացել են Odd Future-ի անդամները, Օդել Բեքհեմ կրտսերը, Ջասթին Բիբերը, DJ SchwambiFlexx-ը, Bad Bunny-ն, Bangtan Boys-ից J-Hope-ը և EXO-ից Բեքհյոնը։
Supreme բրենդն են կրում նաև Շեյն Մաքգոուենը, Քեյթ Մոսը, Slick Rick-ը, Շոն Քոմսը, Լեդի Գագան և Դևիդ Բլեյնը։


== Սքեյթերների թիմ ==
1994 թվականին Supreme-ի նյու յորքյան առաջին խանութն ուներ սքեյթբորդիստների սեփական թիմը թիմ, որի կազմում ընդգրկված էին Ջասթին Փիրսը և Հարոլդ Հանթերը։ 1995 թվականին Alleged Films International կինոստուդիան Supreme-ի համար նկարահանեց գովազդային հոլովակ «A Love Supreme» վերնագրով, որի կենտրոնական թեման դարձավ սքեյթբորդինգը։ 2014 թվականին Supreme-ը թողարկեց սքեյթբորդինգի մասին լիամետրաժ ֆիլմ՝ «cherry» (անգլ.՝ բալ) անվանումով։ Ֆիլմի ռեժիսորը Ուիլյամ Սթրոբեկն է։


== Ծանոթագրություններ ==


== Արտաքին հղումներ ==
Պաշտոնական կայք